Boer se ‘moordenaars’ en ander steeds soek ná ontsnappingKloksgewys van bo Chris Sithole, Alfonso Mpofu, Benny Machesa en Emmanuel Hobe Foto’s: SAPD Die polisie in Noordwes is nog steeds op soek na agt van die 10 verhoorafwagtendes wat byna ŉ maand gelede, op 17 Junie, uit die Mogwase- korrektiewe sentrum ontsnap het. Maroela Media het vroeër berig voorlopige ondersoek dui daarop dat ŉ venster in ŉ badkamer gebreek is, waarna die mans na die dak van die gevangenis geklim het. Van daar het hulle bedlakens gebruik om na onder te klim en te ontsnap. Twee van die ontsnaptes, Lloyd Munungu en Joseph Mlambo is op 21 Junie in Koster aangekeer. Hulle het op 23 Junie in die Mogwase-landdroshof verskyn op aanklag van die ontsnapping uit wettige aanhouding. Hulle moet weer op 19 Julie in die hof verskyn. Oscar Sibiya, Luckymore Mutasa, Mandla Mokoena, Emmanuel Banda Hobe, Chris Sithole, Knowledge Benny Machesa, Alfonso Alfred Mpofu en Cleophus Tapiwa is egter steeds op vrye voet. Die persone was in aanhouding op aanklag van verskeie oortredings waaronder moord, roof met verswarende omstandighede, huisbraak, poging tot moord, roof en die onwettige besit van ŉ vuurwapen en ammunisie. Twee van die ontsnaptes, Chris Sithole en Alfonzo Mpofu, was twee van vier mans wat op 5 Februarie uit ŉ bewegende polisievoertuig in Noordwes ontsnap het. Hulle is later weer aangekeer voor hulle vir ŉ tweede keer op 17 Junie ontsnap het. Sithole en Mpofu, wat tereg staan op aanklagte van moord, roof en verkragting, is glo onder meer saam met die meesterbrein agter die moord op ŉ Pretoriase boer, Hans Huyser (50), in hegtenis geneem. Huyser se dogter, Sarah (24), het in Februarie aan Maroela Media gesê die nuus dat haar pa se vermeende moordenaars ontsnap het, was net so ’n groot skok soos die dag toe sy moes hoor haar pa is doodgeskiet. “Ons rou en is hartseer. Dis skokkend om meer as ŉ week nadat hulle ontsnap het op Facebook daarvan te lees. Die polisie het ons glad nie eens laat weet nie. Dis skrikwekkend om te dink dat Sithole en Mpofu weer daar buite is. My ma is steeds getraumatiseer, haar man met wie sy meer as 30 jaar lank getroud was, lê in die graf en hulle loop vry daar buite los, weer reg om te vermoor en te verkrag. Ons wil weet hoe hulle ontsnap het; ons wil hê geregtigheid moet geskied en dat hulle boet vir hul dade.” Die onderskeie sake word deur die polisie in Zeerust, Mooinooi, Hartbeesfontein, Brits en Rustenburg ondersoek. Machesa staan ook tereg op verskeie aanklagte op sake wat by Bela-Bela in Limpopo aanhangig gemaak is. Die polisie versoek enigiemand wat inligting het wat tot die inhegtenisneming van die agt verdagtes kan lei, om Ezekiel Rakodi te kontak by 079 881 9905. Lees alle vorige berigte oor die Brits-ontsnapping en Rustenburg-ontsnapping op Maroela Media.